《邹枢密挽诗》
宋代·高斯得

有伟伦魁彦，风标九牧倾。
直声同日揭，峻节与霜明。
贺旅羞权隶，佳兵折寇萌。
一麾人共惜，再入道弥贞。
专对思尊主，涂归首正名。
终然疏汲黯，谁复挽阳城。
访落当元祀，干旄并两英。
驲车方税鞅，局面已翻枰。
不惮笺天苦，坚留出昼行。
一言婴虎怒，八载与鸥盟。
改瑟新元休，持枢赞国成。
咎言方汹涌，悟主独和平。
南谷撩归梦，东藩薄宦情。
寒花馨晚节，潜颖谢浮容。
落落灵光殿，堂堂董相茔。
国人歌轰杵，志士泪缘缨。
隶也常尊盂，嗟哉未识荆。
易名如得与，犹足慰平生。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。